text: Grænseoverskridende brandslukning
  15 juli 2011 kl. 11.22
  Brande og ulykker skal for fremtiden bekæmpes fra begge sider af den dansk-tyske grænse, uanset om ulykken sker i Tyskland eller Danmark.
  Det er ambitionen bag et nyt grænseoverskridende projekt, Beredskab uden grænser, som EU har givet 900.000 kroner til.
  I dag forhindrer en lang række nationale regler og forskellige alarmsystemer, at brand- og beredskabsmyndigheder kan hjælpe hinanden på tværs af grænsen.
  - Vores hovedønske med at støtte projektet er, at borgerne får hurtigere og bedre hjælp, hvis der opstår en ulykke. Ved at samarbejde hen over grænsen kan hjælpen nå hurtigere frem, og myndighederne kan udnytte hinandens udstyr og kapacitet bedst muligt, siger Kristian Grønbæk Andersen (R). Han er regionsrådsmedlem og formand for det dansk-tyske Interreg-udvalg, der har bevilget pengene.
  Det grænseoverskridende samarbejde skal omfatte brandværnene i Tønder, Aabenraa og Sønderborg nord for grænsen og Kreis Schleswig-Flensburg, Kreis Nordfriesland samt Stadt Flenburg syd for grænsen.
  